Ja cꞌa chi rcab kꞌij ja winak ja reꞌekajnak chi rcꞌulic ja nmakꞌij e qꞌuiy chique tok quicꞌaxaj chi benak ja Jesús pa Jerusalén
ejeꞌeꞌ quecꞌam rxak tak palma,
xepeti chi nurquicꞌuluꞌ.
Cꞌacꞌariꞌ quemaj rakic quechiꞌ,
quewaꞌ quibij riꞌ:
—Dios,
koꞌatoꞌoꞌ camic,
peti ja Toꞌonel janila nim rukꞌij,
arjaꞌ ja Rey kaxin ja rok aj Israel ja penak pa rubiꞌ ja kajaw Dios,
xecheꞌe.
Ja cꞌa Jesús arjaꞌ xcanoj jun bur ja cꞌa ti coꞌl na.
Ja tok contaj rmal cꞌacꞌariꞌ tzꞌabeꞌel trij.
Queriꞌ xuban ja caniꞌ tzꞌibtal can ojer chipan ja rtzobal Dios chi nbantaj na,
quewaꞌ nbij riꞌ:
—Ja rix aj Sión ma texbej ta ewiꞌ camic,
tetzꞌataꞌ mpeꞌ leꞌ peti ja Rey ewxin,
tzꞌubulto trij jun bur ja cꞌa ti coꞌl na.
Queriꞌ ja tzꞌibtal can ojer.
Pro ja cꞌa rdiscípulo ja Jesús ejeꞌeꞌ xa matichꞌobtaj cumal nabey nojel awaꞌ wariꞌ ja ntajini nuban ja Jesús.
Ja tok cꞌastaji ja Jesús chiquicojol ja camnakiꞌ in tok joteꞌ chilaꞌ chicaj cꞌa tokocꞌariꞌ chꞌobtaj cumal in xurkaj chique chi tzꞌibtal can ojer chipan ja rtzobal Dios nojel awaꞌ wariꞌ ja xuban ja Jesús in caniꞌ tzꞌibtal can ni queriꞌ ja ban tre.
Triꞌ ecꞌo wiꞌ juleꞌ winak ja xetzꞌato rxin ja Jesús tok xuyic ja Lázaro chiquicojol ja camnakiꞌ,
ejeꞌeꞌ quetzꞌat ja xuban ja tok xbij tre ja Lázaro chi nelto chipan ja jul ja bar mukun wiꞌ.
Jawaꞌ winak riꞌ ejeꞌeꞌ quimajon rbixic chique ja juleꞌ chic winak ja quetzꞌat.
Rmalcꞌariꞌ tok xepeti ja winak chi rcꞌulic ja Jesús como quicꞌaxaj ja milagro xuban tre ja Lázaro.
Ja cꞌa fariseo xa pokon quenaꞌ rmal in quemaj rbixic chibil tak quiꞌ:
—Queꞌetzꞌataꞌ mpeꞌ ja winak leꞌ xebe ruqꞌuin ja Jesús pro ni canojelal,
camic majun nokcowini nkaban chic tre,
xecheꞌe.